google/wiki40b huggingface dataset:
Flore'i auhind

Flore'i auhind (prix de Flore) on Prantsusmaa kirjandusauhind, mille asutas 1994. aastal üks Pariisis Saint-Germain-des-Prés' kvartalis kohvikus Café de Flore koos käiv seltskond.

Ajalugu

Auhind, mille asutas 1994. aastal naaberkohvikuga seotud auhinna Prix des Deux Magots mõnetisel eeskujul Frédéric Beigbeder, annab välja ajakirjanikest žürii noorele paljutõotavale kirjanikule (sageli debüütromaani eest). See kuulutatakse välja iga aasta novembris kohvikus Café de Flore. Aastal 2007 anti erandlikult välja ka lütseumiõpilase Flore'i auhind.
Kohviku Café de Flore omanik ja žürii auesimees Miroslav Siljegovic annab laureaadile üle 6100 eurot ning õiguse juua aasta jooksul selles kohvikus veini Pouilly-Fumé klaasist, millele on graveeritud tema nimi.

Žürii liikmed

Flore'i auhinna žüriis olid 2015. aasta seisuga järgmised liikmed: Frédéric Beigbeder (asutaja), Jacques Braunstein, Manuel Carcassonne, Carole Chrétiennot, Michèle Fitoussi, François Reynaert, Jean-Pierre Saccani, Bertrand de Saint-Vincent, Christophe Tison, Philippe Vandel, Jean-René Van Der Plaesten ja Arnaud Viviant.
Muonio jõgi

Muonio jõgi (soome Muonionjoki, rootsi Muonio älv, Muonioälven) on osa Rootsi (Norrbotteni lään) ja Soome (Lapimaa lään) piirist moodustav jõgi, Tornio jõe vasakpoolne lisajõgi. Jõgi paikneb Lääne-Lapimaal.
Jõe pikkus on 230 km (mõnikord arvestatakse Muonio jõe alla ka Könkämäeno, millega koos on pikkuseks 333 km), jõgikonna pindala on 14 430, 14 400 või 14 310 km². Jõe langus 205 m (329–125 m).
Keskmine vooluhulk on umbes 165 või 171 m³/s. Vooluhulga maksimum on mais ja juunis.
Jõgi toitub peamiselt lumesulamisveest.
Ta on jääs 7...8 kuud aastas.
Muonio jõgi saab alguse (Kilpisjärvist algava) Könkämäeno ja Lätäseno ühinemisel Enontekiö ja Kiruna valla piiril Markkina küla lähedal. Ta voolab peamiselt lõuna suunas, kuni suubub Lappea külast põhja pool Kolari ja Pajala valla piiril Tornio jõkke (mis suubub Tornio juures Põhjalahte).
Muonio jõkke suubuvad muu hulgas Soome poolelt Tarvantojoki ja Palojoki ning Rootsi poolelt Merasjoki ja Parkajoki.
Suurim Muonio jõe äärne küla on Muonio (Soome). Teiste jõeäärsete asulate seas on Rootsi poolel Kuttainen ja Karesuando, Soome poolel Kaaresuvanto ja Jatuni.

Piirijõgi

Muonio jõgi sai koos Könkämäeno ja Tornio jõega Rootsi ja Soome piirijõeks Hamina rahuga 1809.
Kui lugeda Könkämäenot Muonio jõe alguseks, algab Muonio jõgi Soome ja Rootsi piirijõena Treriksrösetist ja lõpeb Pajalast pisut ida pool.
Muonio jõe ääres on Rootsi poolel Kiruna vald ja Pajala vald, Soome poolel Muonio vald, Kolari vald ja Enontekiö vald.
Sild läheb üle jõe ainult Muonios, Kaaresuvantos/Karesuandos ja Kolaris.
Piki jõge kulgeb Soome poolel valtatie 21, Rootsi poolel riksväg 99.
Vladimir Varankin

Vladimir Varankin (vene Владимир Валентинович Варанкин; 12. novembril (vkj 30. oktoober) 1902 Nižni Novgorod – 3. oktoober 1938 Moskva) oli vene ajaloolane ja esperantoloog ning esperantokeelne kirjanik.
Vladimir Varankin oli esperantist alates 1919. aastast. 1920. aastal organiseeris ta Nižni Novgorodi kubermangus 40 esperantoringi. 1921. aastal loodi Peterburis Nõukogude Vabariikide Esperantistide Liit ja Varankin valiti selle keskkomiteesse. Sõjaväeteenistuse järel oli ta Moskvas Võõrkeelte Kooli direktor ja alates 1935. aastast Moskva Ajaloo-Arhiivinduse Instituudi üldajaloo kateedri juhataja.
1933. avaldas Varankin Amsterdamis esperantokeelse romaani "Metropoliteno" ("Metroo").
Ööl vastu 8. veebruari 1938 arreteeriti Vladimir Varankin süüdistatuna trotskistlikus terroristlikus tegevuses. 3. oktoobril 1938 toimunud kohtuistungil mõisteti ta surma.
11. mail 1957. aastal rehabiliteeriti Vladimir Varankin postuumselt.
Breakin' the Chainz

"Breakin' the Chainz" on Rootsi glam metal bändi Crashdïet debüütalbumilt Rest in Sleaze pärit singel, mis ilmus 2005. aastal. Avanädalal jõudis see Rootsi singlite edetabelis 47. kohale. Boonuslugu Tomorrow on demo, mis ilmus albumi Rest In Sleaze Jaapani versioonil.
Universumi peenhäälestus

Universumi peenhäälestus ehk Universumi täppishäälestus (inglise keeles Fine-tuned Universe) on teoreetilise füüsika kontseptsioon, mille kohaselt Universumi ja selle koostisosade aluseks ei ole suvalised, vaid rangelt määratletud füüsikakonstantide väärtused. Selliste füüsikakonstantide nimekirja lülitatakse tavaliselt valguse kiirus (c), gravitatsioonikonstant (G), Plancki konstant (h), elementaarlaeng (e) ning elektroni ja prootoni mass ().
Universumi peenhäälestamise kontseptsiooni hakkasid teadlased, filosoofid ja teoloogid arutama 1970. aastate esimesel poolel, kuigi selle üksikuid aspekte käsitleti ka varem. Peenhäälestuse põhjus on teadmata; eksisteerib vaid mõni hüpotees selle kohta. Mitmed teadlased ja filosoofid (Paul Davis, Hugh Ross, Richard Swinburne jt) arvavad, et olemasolevad seaduspärasused põhinevad hüpoteetilisel  mõistlikul ideel. 
Teised teadlased (Martin Rees, Leonard Susskind, Victor Stenger, Igor Novikov, Andrei Linde jt) peavad peenhäälestust juhuslikuks kombinatsiooniks hüpoteetilises multiversumis. Selle hüpoteesi põhiolemus seisneb selles, et on olemas suur hulk (mitte vähem kui 10⁵⁰⁰) universumeid (või multiversumi piirkondi) kõikvõimalike konstantide ja algtingimuste väärtustega. On  küllalt loomulik eeldada, et selle suure arvu seast leidub kahtlemata selline universum, kus konstantide väärtused osutuvad sobilikeks tähtede, galaktikate ja elu tekkeks. On ka teisi oletusi – sealhulgas Lee Smolini kosmoloogilise loomuliku valiku teooria või näiteks nn. üldisem teooria, sest on üsna võimalik, et suur hulk füüsikakonstante, mille "õigetest" väärtustest sõltub meiesarnase elu olemasolu, on lihtsalt üldisema füüsikalise teooria (seni meile teadmata), tagajärg.
Universumi peenhäälestus on tihedalt seotud antroopsusprintsiibiga.
Stare decisis

Stare decisis (ladina keeles "seisku [varasem] otsus") on kohtuotsuse tegemine varasema pretsedendi alusel üldises õiguses.
Kruuda

Kruuda oli küla Võrumaal. Küla jääb tänapäeval Voki küla alale. Küla kaotati pärast Teist maailmasõda, mil see liideti Voki külaga.
Külast on teateid hiljemalt alates 1930.
Instrumenti

Instrumenti on muusikaprojekt Lätist, mille liikmed on Shipsi (Jānis Šipkēvics) – vokaal, klahvpillid – ja Reyinsi (Reinis Sējāns) - trummid, vokaal, klahvpillid. Nad on ka Läti vokaalgrupi Cosmos liikmed. Instrumenti teeb alternatiivisugemetega elektroonilist poprokkmuusikat.
Kosta Barbarouses

Konstantinos Barbarouses (sündinud 19. veebruaril 1990 Wellingtonis) on Uus-Meremaa jalgpallur. Ta mängib äärepoolkaitsja positsioonil Austraalia kõrgliiga klubis Melbourne Victory.
Ta on Kreeka päritolu.
Ta alustas karjääri Uus-Meremaa kõrgliiga klubis Team Wellington. 2007. aastal liitus ta Austraalia kõrgliigas mängiva Wellington Phoenixiga. Hooajal 2010–2011 mängis ta teises Austraalia kõrgliiga klubis, Brisbane Roaris, kellega võitis sel hooajal nii Austraalia liiga põhihooaja kui ka finaalseeria. Hooajal 2010–2011 valiti ta Austraalia liiga sümboolsesse koosseisu. Melbourne Victorys mängis ta esimest korda juba aastatel 2013–2016. Hooaegadel 2014–15 ja 2017–18 võitis ta klubiga Austraalia liiga finaalseeria, hooajal 2014–15 põhihooaja ning lisaks 2015. aastal Austraalia karika. Hooajal 2015–2016 valiti ta taas Austraalia liiga sümboolsesse koosseisu. Hooajal 2016–17 mängis ta taas Wellington Phoenixis ning valiti 2017. aastal Wellington Phoenixi aasta mängijaks. Melbourne Victory ridadesse kuulub ta taas alates 2017. aastast.
Lisaks Austraalia ja Uus-Meremaa klubidele on Barbarouses mänginud hooajal 2011–12 Venemaa esiliigas Alania Vladikavkazis ning hooajal 2012–13Kreeka kõrgliigas PAE Panathinaikόses.
Barbarouses tegi debüüdi 19. novembril 2008 MM-i valikmängus Fidži vastu. Esimese värava lõi ta koondise särgis 23. mail 2012 sõprusmängus El Salvadori vastu. Ta on kuulunud Uus-Meremaa koondisse 2008., 2012. ja 2016. aasta Okeaania meistrivõistlustel ning 2017. aasta FIFA konföderatsioonide karikaturniiril. Lisaks kuulus ta Uus-Meremaa meeskonda 2012. aasta suveolümpiamängudel.
Neuron

Närviraku anatoomia

Praegu kehtivas inimese anatoomia standardis Terminologia Anatomicas kuulub neuron närvisüsteemi.

Närviraku membraan

Närviraku membraanid on justkui peaaju 'suhtlusvõrgustikud' (ingl communication centers), kuna läbi nende närvirakud suhtlevad, lisaks kontrollivad membraanid toitainete sisenemise ja jääkainete väljutamise protsesse.
Närviraku membraanides mängivad olulist rolli kaks molekulide rühma: lipiidid ja valgud. Lipiidide fraktsioon koosneb peamiselt fosfolipiididest, glükolipiididest ja kolesteroolist.
Membraanivalgud aga moodustavad molekulaarseid üksusi, mis talitlevad membraaniretseptorite (näiteks opioidretseptorid), -kanalite ja ensüümidena.

Närvirakkude klassifikatsioon

Närvirakke võib eristada mitmete tunnuste alusel, sealhulgas geeni ekspressiooni, morfoloogia, neurotransmitterite profiili, membraani biofüüsikaliste omaduste, erutuvuse ja muude tunnuste põhjal .

Närvi-tüvirakud

Erinevalt enamikust rakkudest närvirakud ei jagune. Närvirakke vahetavad välja närvi-tüvirakud, mis liiguvad hipokampuse (hammaskääru) ja haistmissibula kaudu peajju ja mis valmistatakse seal ette uuteks närvirakkudeks.
Areng jätkub ka pärast (kuni kuu ja kauem) närvipesasse asumist ja järk-järgult ka organismi kasvades.
Katsed närvi-tüvirakkudega on näidanud, et need võivad teatud närvirakkude kahjustumise korral spetsialiseeruda ka neurogliia hulka liigitatud rakkudeks, näiteks astrotsüütideks, oligodendrotsüütideks, Schwanni rakkudeks jne.

Patoloogia

Inimestel seostatakse närvirakkudega mitmesuguseid patoloogilisi ja haiguslikke seisundeid. Parkinsoni tõve põhjustavad uurijate arvates peaaju erinevates piirkondades hävivad närvirakud.
Inimeste nakatumisel inimese herpesviirus 1-ga (HSV-1) säilivad viiruseosakesed närvirakkudes kogu elu. Viiruse aktiveerudes liiguvad herpesviiruse osakesed närvikiudu pidi nahale ja võivad põhjustada osadel inimestel huuleohatise teket.
Celtic Woman

Celtic Woman on 2004. aastal iiri helilooja David Downes'i poolt loodud ning juhtimisel aktiivselt tegutsev iiri naisvokaalansambel, mille praegusesse koosseisu kuulub kolm lauljat: Máiréad Carlin, Lisa Lambe, Susan McFadden ja viiuldaja Máiréad Nesbitt.
Ansambli endised liikmed: Chloë Agnew, Órla Fallon, Lynn Hilary, Méav Ní Mhaolchatha, Deirdre Shannon, Lisa Kelly, Alex Sharpe ja Hayley Westenra.
Ansambel viljeleb traditsioonilistest keldi meloodiatest kuni poplaulude ja klassikani.
Ansamblilt ilmunud albumid: "Celtic Woman", "Celtic Woman:A Christmas Celebration", "Celtic Woman:A New Journey", "Celtic Woman: The Greatest Journey", "Celtic Woman: A Celtic Family Christmas", "Celtic Woman: Songs from the Heart", "Celtic Woman: Lullaby", "Celtic Woman: Believe", "Celtic Woman: An Irish Journey", "Celtic Woman: A Celtic Christmas" ja "Celtic Woman: Home for Christmas"
Bänd on korraldanud arvukalt tuure.
Taavi Rand

Karjäär ja saavutused

Taavi Rand on koos Irina Štorkiga tulnud neli korda Eesti meistriks jäätantsus.
Juunioride maailmameistrivõistlustel 2007. ja 2008. aastal saavutas Taavi Irinaga 22. koha, 2010. aastal 28. koha, 2011. aastal 10. koha ja 2012. aastal 11. koha.
Koos Irinaga esindas ta Eestit Vancouveri taliolümpiamängudel, kus lõppvõistlusel  jäädi viimasele, 23. kohale.
2012. aastal Sheffieldis toimunud Euroopa meistrivõistlustel tuli paar Taavi Rand – Irina Štork 28 paari hulgas 14. kohale. Sama aasta maailmameistrivõistlustel tulid nad 22. kohale.
Zagrebis toimunud 2013. aasta iluuisutamise Euroopa meistrivõistlustel saavutas Taavi Irinaga 11. koha.
2015. aastal teatas karjääri lõpetamisest.
Juuru vald (Juuru kihelkond)

Juuru vald (saksa keeles Jörden) oli vald Juuru kihelkonnas 1866-1939.
Valla pindala oli 205 km² ja elanikke 2990 (1922. a seisuga).
Vallas sündisid Eduard Riisna, Kaljo Kivi, Aleksander Arro, Hans Vanaveski, Helmut Vaag, Lennart Maurer.
1939. aasta valdade reformiga läks valla maa-ala uue Juuru valla koosseisu, välja arvatud Röa küla, mis läks Kohila valda, ja Purila-Ülejõe küla, mis läks Rapla valda.
Paavo Kaimre

Paavo Kaimre (sündinud 28. augustil 1964) on eesti metsandusteadlane.
Alates 2013. aastast on ta Eesti Maaülikooli õppeprorektor.
Signeulx

Signeulx (prantsuse hääldus: siɲø) on asula Mussoni vallas Luxembourg'i provintsis Valloonia piirkonnas Belgias.
Enne valdade reorganiseerimist 1977. aastal kuulus 565 elanikuga (2008) asula Virtoni valla halduspiiridesse.
Peitel

Peitel (Lõuna-Eestis ka purask) on sirge või õõnsa teraga tööriist, mida kasutatakse puidu sisse aukude ja soonte tegemiseks.
Baltimaades on peitel tuntud I aastatuhande algupoolest.

Kirjeldus

Vanemad peitlid olid faasimata, kahelt poolt õhukeseks taotud teraga. Peitleid kasutati põhiliselt tappseotiste  väljaraiumiseks. Majaehitusel kasutatud puusepapeitel oli putkega, mis takistas pea lõhkumist tagumisel, sellise peitli nimi oligi purask. Kirstude tegemisel lükkasid kirstumeistrid kaunistussooni puusse õõnespeitliga.  Treipeitlit  kasutasid külatreialid.  Uurdepeitlitega puhastati lauanõude põhjauurdeid. Peitlite hulka arvati ka suur õõnsa tera ja putkesse käiva varrega tarutuur, millega õõnestati pakktarusid. Neid kasutati ka ummikute õõnestamisel.
Hulgiorganpuudulikkus

Hulgiorganpuudulikkus ehk hulgielundhäire (MOF, MODS) on osadel loomadel (sh inimestel) akuutse haigusjuhu korral, intensiivravi vajava patsiendi 
kas septilise šoki, raske kehavigastuse, põletuse ja/või muude haiguslike seisundite korral esineda võiv mitmete elutähtsate elundite (paljudel inimestel aju, neerud, maks, kopsud ja süda) funktsioonide märkimisväärne halvenemine ja/või elutähtsate funktsioonide, nagu vereringe, hingamine, kuseeritus, maksatalitlus, samaaegne lakkamine.
Hulgielundhäire täpsed molekulaarsed mehhanismid on seni tundmata, kuid on teada, et seda võivad põhjustada hulgitrauma, vereringehäire, hingamispuudulikkus, sooleisheemia, äge pankreatiit või rasked infektsioonid (vastuvõtlikel patsientidel näiteks Streptococcus pyogenes infektsioonid).  
Tõenäoliseks sepsise kõrvaltoimena tekkinud MOF-i põhjuseks peetakse lümfoid(-immuun)süsteemi düsregulatsiooni mudelit.
Teadmata on ka hulgielundhäirest taastumise mehhanismid ja surma täpsed põhjused.
Intensiivravil olevad patsiendid võivad vajada kirurgilisi operatsioone.
Jangtse

Jangtse (hiina lihtsustatud 长江 / traditsiooniline 長江 Cháng Jiāng 'pikk jõgi'; ka 扬子江 / 揚子江 Yángzi Jiāng) on jõgi Aasias, Hiinas.
Jõe pikkus on umbes 6300 km. Ta on pikim jõgi Aasias ning kolmas maailmas Niiluse ja Amazonase järel. Valgla suurus on 1 800 000 km². Vooluhulk suudmes on 31 900 m³/s.
Jangtse algab Tiibetist 5042 m kõrguselt. Ülemjooksul läbib ta nõgusid ja voolab siis sügavas kuristikus lõunasse. Sichuanis pöördub Jangtse kirdesse ja voolab Punasesse nõkku. Seal ühineb ta Yibini juures Mini jõega. Edasi läbib Jangtse Chongqingi linna, mille allosas asub Sanxia kuristik. Sealt väljub Jangtse Yichangi linnas. Wuhanis ühineb Jangtse Hani jõega. Edasi üldiselt itta loogeldes läbib Jangtse Nanjingi linna ja suubub siis Ida-Hiina merre.
Jõel asub Kolme Kuristiku tamm.

Sillad

Jangtse ülemjooks on raskesti ligipääsetavas inimtühjas piirkonnas. Selleks ajaks, kui ta tiheda asustusega alale jõuab, on ta juba väga lai. Hiina sisemaapiirkonnad on ka vaesed ega suuda ise kulukaid projekte teostada.
Seetõttu polnud Jangtse jõel kuni 1957. aastani ühtki silda. Esimene sild üle Jangtse oli Wuhani maantee- ja raudteesild Hubei provintsis. Järgnesid Nanjingi maantee- ja raudteesild Jiangsu provintsis 1968 ning Zhichengi maantee- ja raudteesild Hubei provintsis 1971.
Alates 1992, mil üle Jangtse avati neljas sild, on sillaehitus hoogustunud ja 2010. aastal on Hiina võimud lubanud avada juba 25. silla üle Jangtse.
Grotthuss

Grotthuss (ka Grotthuß, Groithus, Grotthus, Grothaus, Grothus(s) või Grothusen) on Saksamaalt Vestfaallist  pärit aadlisuguvõsa, mille esindajad tegutsesid ka Baltikumis. 
Suguvõsast on teateid alates 12.-13. sajandist.
Suguvõsa jõudis Saksa orduga Baltikumi ja esimest korda mainitakse 13. septembril 1492 Virumaal tegutsevat orduvasalli Otto Groithueß'i.
1620 kanti suguvõsa Kuramaa ja 1747 Liivimaa rüütelkonna aadlimatriklisse.
Paul Villemi

Elulugu

Paul-Aleksander Villemi sündis 1897. aastal Võrumaal Mooste vallas. Üldhariduse omandas Räpina kõrgemas algkoolis ja iseõppimise teel.
Lõpetas Gattšina lipnikekooli ja osales nooremohvitserina Esimeses maailmasõjas jalaväes.

Eesti Vabadussõjas

Osales Vabadussõjas soomusrongil nr 1 selle formeerimise hetkest alates (30. novembrist 1918), algul ohvitseride ja vabatahtlike komando ja siis jalamaakuulajate (luurajate) komando ülemana. 
Oli Vabadussõjas soomusrongi nr 1 ülddessandi juht 29. märtsil 1919 Petseri lahingus, 22. aprillil 1919 Kasaritsa lahingus ja 21. juunil 1919 (Landesveeri sõja) Lode lahingus. 
Sai Vabadussõjas kolm korda haavata: 28. jaanuaril 1919 Sangastes, 21. juunil 1919 (Landesveeri sõjas) Lode lahingus ja 18. oktoobril 1919 Bermondt-Avalovi avantüüri ajal Riias.
Ülendati märtsis 1919 lipnikust alamleitnandiks ja detsembris 1919 alamleitnandist leitnandiks.
Autasustati Vabadussõjas üles näidatud vapruse eest II liigi 3. järgu Vabadusristi ja tasuta maaga normaaltalu suuruses.

Eesti Vabariigis

Jätkas pärast Vabadussõda teenistust soomusrongil Kapten Irv, olles kuni 1929. aastani soomusrongi dessantkompanii ja noortekompanii ülem. Määrati 1929. aasta augustis soomusrongi Kapten Irv ülemaks, kellena teenis 1932. aasta novembrini.
Aastatel 1932–1934 osales ta Vabadussõja Ajaloo Komitee töös. Ta oli albumi "Eesti Vabadusristi kavalerid" (1935) redaktsioonikomisjoni liige ja seega üks selle raamatu koostajatest.  
1935. aastal ilmus P. Villemilt ka raamat oma legendaarsest Vabadussõja-aegsest soomusrongi nr 1 komandandist ja hilisemast Soomusrongide Divisjoni esimesest ülemast kapten Anton Irvest – „Kapten Anton Irv“ (1935). 
Õppis aastatel 1934–1936 kõrgemas sõjakoolis. Pärast kõrgema sõjakooli lõpetamist oli novembrist 1936 kuni jaanuarini 1939 Kaitsevägede Staabi II (vastuluure) osakonna B-jaoskonna (sõjalise vastuluure üksuse) ülema kohusetäitja. 1939. aasta jaanuarist kuni 1940. aastani oli ta Tartu Sõjaväeringkonna staabiülem.

Arreteerimine ja surm

Kolonelleitnant Paul Villemi arreteeriti 18. märtsil 1941 ja suri Kirovi oblastis Vjatlagi vangilaagris 28. aprillil 1942.
Black Gives Way to Blue

"Black Gives Way to Blue" on USAst Seattle'st pärit rokkansambli Alice in Chains neljas stuudioalbum. Album ilmus 26. mail 2010 ja seda on müüdud üle miljoni eksemplari.
Tabula rasa (Pärt)

"Tabula rasa" on eesti helilooja Arvo Pärdi 1977. aastal loodud kontsert kahele viiulile, prepareeritud klaverile ja kammerorkestrile. Muusikateose pikkus on 27 minutit. Teose kandsid esimest korda ette 30. septembril 1977 Tallinnas Gidon Kremer (viiul), Tatjana Gridenko (viiul), Alfred Schnittke (klaver) ja RAT "Estonia" Kammerorkester (dirigent Eri Klas).
Rpm (ansambel)

Rpm (ka Revolution Per Minute) on eesti ansambel, mis moodustati aastal 2005. aasta kevadel. Ansambli muusikaline stiil kõigub oi!, ska ja streetpunki vahepeal.
Grigori Skulski

Grigori Skulski (vene Григорий Михайлович Скульский; 9. oktoober 1912 Mõrgorod – 12. juuli 1987 Rakovo, Valgevene) oli juudi rahvusest Ukrainas sündinud Eesti kirjanik.
Ta sündis Mõrgorodis (Poltaava kubermangus) arsti pojana. Lõpetas aastal 1931 Kiievi rahandus-majandustehnikumi ja aastal 1937 Kiievi Pedagoogilise Instituudi filoloogiateaduskonna. Aastatel 1937–1941 töötas ta õpetaja ja teadusliku töötajana. Sõja ajal, aastatel 1941–1945 oli ta rindeajakirjanik. Aastatel 1949–1952 töötas ta sõjalaevastiku ajalehe На вахте toimetuses. Pärast demobiliseerimist jäi elama Eestisse. Aastatel 1963–1964 oli ta ajalehe Советская Эстония toimetuse osakonnajuhataja, seejärel Tallinnfilmi stsenaariumikolleegiumi liige ja kutseline kirjanik. Oli filmi "Varastati Vana Toomas" (Tallinnfilm 1970) üks stsenariste. Skulski suri aastal 1987 Valgevenes Rakovos, ta maeti Tallinna Metsakalmistule.

Isiklikku

Tema üks tütar on kirjanik, tõlkija ja ajakirjanik Jelena Skulskaja, tütretütar Marina Skulskaja on Peterburis elav ülikooli kostüümiajaloo õppejõud, moe ajaloost ja hetkemoest kirjutav ajakirjanik. Teine tütar on Zoja Gabovitš, arst-homöopaat.
Johannes Jakobson

Johannes Jakobson (8. november 1921 Eesti-Maruhha küla, Kubani–Mustamere oblast – 2. november 1997) oli Eesti NSV partei- ja haridustegelane.
Ta osales Teises maailmasõjas 249. Eesti Laskurdiviisi koosseisus.

Tegevus NLKP-s

Ta oli NLKP liige 1944. aastast.
Ta lõpetas 1953. aastal NLKP Keskkomitee juures asuva Kõrgema Parteikooli ja 1958. aastal NLKP Keskkomitee juures asuva Ühiskonnateaduste Akadeemia.
Vanua Levu

Vanua Levu on saar Melaneesias, Fidži suuruselt teine saar. See asub suuremast saarest Viti Levust 64 km kaugusel põhjas.
Pindala 5587 km². Saar on mägine, kõrgus kuni 1032 meetrit.
Saarel elas 2007. aastal 135 961 inimest.
Auleegioni orden

Auleegioni orden (prantsuse keeles Ordre national de la Légion d'honneur, algselt Ordre royale de la Légion d'honneur) on Prantsusmaa kõrgeim teenetemärk, mille asutas Napoleon 19. mail 1802. 
Ordenil on viis klassi: Chevalier (rüütel), Officier (ohvitser), Commandeur (komandör), Grand Officier (suurohvitser) ja Grand Croix (suurrist). Medaliklasse ei ole.

Ordu

Auleegioni ordu (Ordre national de la Légion d'honneur) on Prantsusmaa rahvusordu. Ordu asutati Napoleon Bonaparte'i poolt 19. mail 1802 rüütliordude eeskujul. Vastavalt Auleegioni koodeksile tegutseb see organisatsioon iseseisva juriidilise isikuna. Kuulumine ordusse tähendab liikmele tema poolt Prantsusmaale osutatud teenete ametlikku tunnustamist, ühtlasi tähendab kuulumine ordusse ka kõrgeimat aumärki.

Tänapäeval

Ordu liikmeks saadakse väljapaistvate sõjaliste või tsiviilteenete eest. Ordu eesotsas on ordu suurmeister (grand maître), kelleks on ex officio (ameti poolest) Prantsusmaa president. Tähtsuselt järgmine amet ordus on suurkantsler, kes on regulaarselt peetavate ordu nõukogu istungite eesistuja. Istungitel arutatakse organisatsiooni staatust puudutavaid küsimusi, aasta eelarve kasutamist, samuti uute liikmete vastuvõtmist ja orduliikmetele uute auastmete andmist.

Auastmed

Vastavalt koodeksi artiklile R6 koosneb Auleegion (kui organisatsioon) liikmetest, kes kuuluvad viide astmesse. 
Suurristid ja suurohvitserid on ordu kõrgema astme liikmed. Üldine tava on, et ordusse vastuvõetu alustab madalaimast astmest, see on rüütli astmest. Kuid on ka erandeid, kus pikaajalise teenistuse eest on antud kohe kas ohvitseri või komandöri auaste. Kõik Prantsusmaa peaministrid, kes on oma ametis olnud vähemalt kaks aastat, saavad automaatselt Auleegioni suurohvitserideks.
Vastavalt koodeksi artiklile R54, tervitab ordusse vastuvõtmise tseremoonial suurmeistri poolt delegeeritud esindaja uut kandidaati sõnadega: "Vabariigi Presidendi nimel ja tulenevalt volitustest, mis meile on antud, ülendame Teid Auleegioni rüütliks (ohvitseriks, komandöriks)." (Au nom du Président de la République et en vertu des pouvoirs qui nous sont conférés, nous vous faisons chevalier (officier ou commandeur) de la Légion d'honneur). Seejärel annab esindaja talle üle auastmele vastava aumärgi (insigne) ja embab teda.
Suurristide ja suurohvitseride puhul on lausutav tekst veidi erinev: "Vabariigi Presidendi nimel ja tulenevalt volitustest, mis meile on antud, tõstame Teid Auleegioni suurristi seisusse (suurohvitseri seisusse)." (Au nom du Président de la République et en vertu des pouvoirs qui nous sont conférés, nous vous élevons à la dignité de grand officier (ou de grand croix) de la Légion d'honneur.)